和昌英叔雪中春酌
作者：楊萬里
朝代：宋

paragraphs: 南溪春寒强似冬，南溪春水走玉虹。
雷公戲手行春雪，詩人嘲詞便飛屑。
只嫌春雪趁春雷，春容正要渠栽培。
凍作玉花銷作雨，多般點綴春庭戶。
酒杯如海醉即休，醉中看雪忘却愁。
如何呼酒不痛飲，可令詩肩受淒凜。
少時狂殺老更狂，長恐此意墮渺茫。
醉鄉有地分一席，且與先生十分梨花注大白。